
Konfliktusok 

Február 7., szombat délután

Krisztus békéje. – Krisztus békéjét nem lehet pénzen megvásárolni, ragyogó tehetség nem tudja megragadni, szellemi képesség nem biztosíthatja, mivel ez Isten ajándéka. Hogyan is értessem meg mindenkivel a súlyos veszteséget, ha elmulasztják, hogy a mindennapi életükbe ültessék át a Megváltó vallásának elveit? A keresztény erejét képezi Jézus szelídsége és alázatos szívűsége. Valóban értékesebb, mint amit lángész teremthet, vagy gazdagság megvásárolhat. Mindazon dolgok közül, melyeket keresnek, ápolnak, melengetnek, semmi sincs olyan értékes az Úr szemében, mint a tiszta, ártatlan szív, a hálaadással, békével átitatott jellem. – Bizonyságtételek, 4. kötet, 559. old.

Isten azért helyezett e világba bennünket, hogy egymás társai legyünk. Járjunk együtt szeretetben, erőforrásainkat összefogva dolgozzunk a lelkek megmentése érdekében. Miközben e szent közösségben szolgálunk neki, arról teszünk bizonyságot, hogy a munkatársai vagyunk. – The Upward Look, 366. old. 

Még azt is láttam, hogy az emberek nem nyerhetik el az örök életet, ha jobban szeretik a gazdagságot, mint társaikat és mint az Atyát vagy Igéjének igazságait, és ha szívük a javakkal van tele. [...]

„Könnyebb a tevének a tű fokán átmenni, hogynem a gazdagnak az Isten országába bejutni.” (Mt 19:24) Majd láttam, hogy az Úrnál minden lehetséges. A Lelke által a szívbe helyezett igazság kiűzi onnan a gazdagság szeretetét. A Jézus iránti szeretet és az gazdagság szeretete nem lakozhat együtt egy szívben. Az Isten iránti szeretet messzemenően felülmúlja a gazdagság szeretetét, mivel birtoklója elszakad javaitól, és érzelmeivel a menny felé fordul. Ennek következtében segítséget kap, hogy szeretete folytán odafigyeljen a Mindenható ügyének szükségleteire. Abban leli legnagyobb örömét, hogy helyesen osztja meg az Úr javait másokkal. Isten és az emberek iránti szeretete uralja, és semmit sem tart magának, hanem hűséggel végzi a rábízott sáfári feladatokat. Ekkor képes megtartani az első négy, illetve a többi hat parancsolatot is. „Szeressed azért az Urat, a te Istenedet teljes szívedből, teljes lelkedből és teljes erődből.” (5Móz 6:5) „Szeressed felebarátodat, mint magadat.” (3Móz 19:18) Ezáltal válik lehetővé, hogy egy gazdag ember is belépjen Isten országába. – Review and Herald, 1857. november 26. 

Február 8., vasárnap  -  A bűn és a barátok
Ahogy a harmat vagy a csendes eső áztatja a szomjas növényeket, úgy hullnak a szelíd szavak, amikor próbáljuk kivezetni az embereket a tévelygésből. Mindenekelőtt Isten tervének kell megérintenie a szívet. Szeretettel kell szólnunk az igazságot, és bízzunk abban, hogy Ő erőt ad életünk megváltozásához. A Szentlélek helyezi majd a lélekbe a szeretettel kimondott szót. 

A jótékonyság munkájában a legértékesebb győzelmeket vívhatjuk ki. Különleges lelkesedést, meggyőződéssel telt hűséget, önmegtagadást és türelmet kell tanúsítanunk azon személyek megsegítésében, akiknek fejlődésre van szükségük. A kedves és bátorító szavak csodákra képesek. Sokan az állandó vidám, hibakereső és kritizáló lelkület nélküli munkálkodás hatására készek a változásra. Minél ritkábban kritizálunk másokat, annál pozitívabb befolyást gyakorolhatunk rájuk. A túl sok, túl gyakori és túl határozott feddés több rosszat tesz, mint jót. Mindenkinek keresztény jóságért kell könyörögnie. – The Voice in Speech and Song, 132. old.

„Ha pedig meg nem bocsátjátok az embereknek az ő vétkeiket, a ti mennyei Atyátok sem bocsátja meg a ti vétkeiteket.” (Mt 6:15) Semmi sem igazolja az engesztelhetetlen lelkületet. Az irgalmatlan ember arról tanúskodik, hogy ő maga nem részesült Isten megbocsátó kegyelmében. Ha a vétkező tudatában van annak, hogy az Örökkévaló megbocsátott neki, szíve együtt dobban a végtelen Szeretet szívével. A bűnös lelkét átjárja a menny könyörülete, és ezzel a könyörülettel fordul mások felé. Az az irgalom és az a szerető gondoskodás, ami Krisztus életében mutatkozott meg, látható lesz azokban, akik részesültek kegyelmében. „Akiben pedig nincs Krisztus Lelke, az nem az övé.” (Róm 8:9) Ennek az embernek Isten idegen, és ő alkalmatlan arra, hogy együtt legyen az Úrral az örökkévalóságban. – Krisztus példázatai, 251. old.

„Amilyen ítélettel ítéltek, olyannal fognak megítélni titeket.” (Mt 7:2) Ne feledjétek, hogy testvéreitek is esendő teremtmények, s ugyanolyan könyörülettel és türelemmel viseljétek botlásaikat és tévedéseiket, mint amilyet ti szeretnétek tőlük kapni. Ne tartsátok szemmel egymást, és ne állítsátok pellengérre a másik hiányosságait a világiak örömére. Akik erre vetemednek, azok a bírói székbe kapaszkodtak fel, bírákká léptették elő magukat, s közben elhanyagolják saját szívük kertjét: hagyják, hogy mérgező gyomnövények teremjenek benne. 

A mennyei ítéletkor önmagunkért felelünk. A szenthely mérlegén mérik le a jellemünket. Legyen hát mindenkinek őszinte vágya, hogy alázatosan és vigyázva járjon, nehogy elmulassza ragyogtatni világosságát a világnak, s emiatt nehogy híjával legyen Isten kegyelmének, így elveszítve mindent, ami értékes. Tegyünk félre minden széthúzást, nézeteltérést, szőrszálhasogatást a rosszindulatú beszéddel és a keserűségek melengetésével együtt; ápoljuk inkább az egymás iránti kedvességet, szeretetet és szánalmat, hogy beteljesedjék a Megváltó imája, amelyet tanítványai egységéért mondott, úgy legyünk egyek, amint Ő is egy az Atyával. A gyülekezet összhangja és egysége hitelesíti a világnak szóló üzenetet, hogy Jézus az Isten Fia. 

A valódi megtérés mindig is valódi szeretethez vezet Krisztus és azok iránt, akikért Ő meghalt. 

Aki megteszi az Úrért, ami tőle telik, aki igaz és buzgó, hogy jót cselekedjen a körülötte élőkért, elnyeri a menny áldását. Az ember eredményes szolgálatot végezhet Istenért, még ha nem is feje vagy szíve Krisztus testének. Az Atya fontosnak tartja a kéz és a láb szolgálatát is. Nem a munka nagysága szabja meg az értékét, hanem a szeretet, amellyel végezzük, a tett mögött meghúzódó indíték. Fáradozzunk szomszédainkért, ismerőseinkért. Nem szabad abbahagynunk a türelmes, imádkozó szívvel végzett munkálkodást az emberekért. Ebben a háborúban nincs felmentés a szolgálat alól: az Üdvözítő katonái vagyunk, s kötelességünk a virrasztás, nehogy az ellenség kerekedjék felül, nehogy magának biztosítsa azok szolgálatát, akiket Jézusnak nyerhetnénk meg. – Bizonyságtételek, 5. kötet, 278–279. old. 

Február 9., hétfő  -  Légy igazságos!
Isten nem úgy viselkedik velünk, mint mi, halandók bánunk egymással. Az Ő gondolatai az irgalom, a szeretet és a kegyelem gondolatai. Így szól: „Hagyja el a gonosz az ő útját és a bűnös férfiú gondolatait, és térjen az Úrhoz, és könyörül rajta, és a mi Istenünkhöz, mert bővölködik a megbocsátásban.” (Ésa 55:7) „Eltöröltem álnokságaidat, mint felleget és mint felhőt bűneidet; térj énhozzám, mert megváltottalak.” (Ésa 44:22) – Jézushoz vezető út, 53. old.

Gyöngéd szánakozással viseltessék testvér a testvér iránt. Legyetek tekintettel mások érzékenységére. A legkényesebb és legfontosabb feladat, melyet valaha is végeztek, a mások helytelenségeinek érintése. Végezzétek ezt a legmélyebb alázattal, saját gyöngeségeteken tartva szemeteket, nehogy ti is kísértésbe essetek. 

Láttam a nagy áldozatot, melyet Krisztus hozott az ember megváltásáért. Nem tartotta túl becsesnek életét, hogy föláldozza értünk. Erre kért bennünket: „Szeressétek egymást, ahogy én szerettelek titeket.” Mikor testvéred tévelyeg, odaadnád az életedet megmentéséért? Ha igen, akkor megközelítheted, és szívére beszélhetsz, tehát neked kell elmenned hozzá. De sajnálatos tény, hogy sokan, noha testvérnek tartják egymást, egyetlen véleményüket vagy előítéletüket sem készek föláldozni a másik megmentéséért. Alig szeretik egymást. Önző lelkületük tör felszínre. – Bizonyságtételek, 1. kötet, 166. old. 

Amint az égen a szivárvány esőcseppekből és napsugarakból áll össze, úgy képviseli a trón fölött ívelő szivárvány az irgalommal és igazsággal összefonódott hatalmat. Ne hangoztassuk magában az igazságot, mivel így árnyat vethetünk a trón fölött húzódó ígéretszivárványra, s az emberek csak a törvény büntetését látnák. Ha nyoma sem lenne az igazságnak és a büntetésnek, hol lenne az isteni uralom stabilitása? Az ítélet és irgalom összefonódása teszi teljessé az üdvösséget...

Az irgalom hív, hogy lépjünk be Isten városának kapuján, az igazság pedig beteljesedést nyer, és minden engedelmes léleknek felkínálhatja a királyi családhoz való tartozás előjogait. Nem léphetnénk be jellemhibáinkkal azokon a kapukon, amelyeket az irgalom nyitott meg az engedelmes lelkek előtt, mivel a bejáratnál az igazság áll, és szentséget vár el mindazoktól, akik látni szeretnék Istent. – Maranatha, 326. old.

Ne időzzünk túl sokat a bűnös ember ügyénél, ám tegyünk meg mindent annak érdekében, hogy megmentsük lelkét a haláltól, és elfedezhessük számos vétkét. Néha gondolkodóba esem, és épp a közelmúltban jutottam arra a következtetésre, hogy amikor tévelygést és súlyos bűnt mutatnak be nekem, ne tudassam azt szolgálattevő testvéreimmel, ha semmit sem tudnak az ügyről; ehelyett teljes komolysággal munkálkodjam azért, hogy a tévelygő bátran reménykedjen az Úr irgalmában, és kapaszkodjon bele a keresztre szegezett és feltámadt Megváltó érdemeibe, tekintetét emelje Isten Bárányára, hittel és alázattal élje életét. „No, jertek, törvénykezzünk, azt mondja az Úr! Ha bűneitek skarlátpirosak, hófehérek lesznek, és ha vérszínűek, mint a karmazsin, olyanok lesznek, mint a gyapjú.” (Ésa 1:18) 

Nem a jellem különféle elemeinek az összevegyítése szerez szép összhangot Isten igazsága, irgalma és szeretete között. Túl sok a beszéd, és túl sok erőteljes érzelemről tanúskodó szó hangzik el, amelyeknek semmi köze sincs a mennyhez, s ezek az erőteljes érzelmek még a legjobb testvéreket is befolyásolhatják. 

Arra kényszerülök, hogy nyíltan kezeljem a bűnt, feddjem meg, s aztán Krisztus Lelke által a szívembe helyezett vágyam késztetésére dolgozzak hittel, kedvességgel és szelíd együttérzéssel a tévelygőkért. Nem fogom magukra hagyni őket, nem engedem, hogy Sátán kísértéseinek célkeresztjébe kerüljenek. Nem leszek lelkük ellensége, mint ahogyan le van írva Józsua és az angyal esetében is. A lelkeket az én Megváltóm drága vérével vásárolta meg. – Tanácsok a nemi életre, a házasságtörésre és a válásra vonatkozóan, 240–241. old.
Február 10., kedd  -  Újra a beszédről
Amikor a szegény, megsebzett és bántalmazott lelkek hozzád jönnek, és a remény szavait akarják hallani, neked Jézus szavait kell mondanod. Nem vagy hajlandó kellemesen, előzékenyen és kedvesen szólni? Akik úgy beszélnek, mint Krisztus, nem fognak hegyes nyilakként keserű gondolatokat lőni a sebzett lélekbe. „Az Úr pedig figyelt és hallgatott.” (Mal 3:16) Ne felejtsd el, hogy a Mindenható hallja kimondott szavainkat, és tudja, milyen lelkület van mögöttük. [...]

[...] Hát nem az a keresztény lelkület, ha kedves, vigasztaló szavakat szólunk, még akkor is, ha az ellenkezőjére érzünk késztetést? – Review and Herald, 1896. május 26. 

A kedves szavak úgy hatnak a lélekre, mint a harmat és a csendes eső a száraz földre. A Szentírás azt mondja Krisztusról, hogy kegyelem áradt ajkáról, „hogy tudjam erősíteni a megfáradtat beszéddel” (Ésa 50:4). Az Úr továbbá ezt tanácsolja: „A ti beszédetek mindenkor kellemes legyen” (Kol 4:6), „hogy áldásos legyen a hallgatóknak” (Eféz 4:29). 

A keresztények ékesszólásról tesznek bizonyságot, és vallják, hogy a meggondolatlan hízelgés: bűn, emellett előzékenyek, kedvesek és jóakaróak. Szavaikat őszinteség és igazság jellemzi. – The Voice in Speech and Song, 133. old.

Szeretett testvérem, teljesen meg kell változnod, máskülönben híjával találnak. Az [egyik] gyülekezetnek, különösen a szájaskodó asszonyoknak van mit tanulniuk: „Ha valaki istentisztelőnek látszik köztetek, de nem zabolázza meg nyelvét, sőt, megcsalja a maga szívét, annak az istentisztelete hiábavaló.” (Jak 1:26) E fontos ügyben sokakat híjával találnak a mérlegen. Hol vannak a keresztények, akik tartják magukat e szabályhoz? Akik Isten oldalán szállnak síkra a gonosz fecsegők ellen? Aki az Úr tetszése szerint jár el, őrt állít, állandó őrt a szája elé, és lakatot az ajkára. Senkiről se mondjatok, se ne hallgassatok meg rosszat. Ha nem lesz, aki meghallgassa őket, gonosz fecsegő sem marad. Ha valaki rosszat mond előtted, vágj a szavába. Ne hallgasd meg, még ha finom is a modora, még ha csupán enyhe szavakat is használ. Hangoztathatja elfogulatlanságát, mégis burkolt célzásokkal támad, és a sötétben mészárolja le valakinek a hírnevét. 

Mereven zárkózz el attól, hogy meghallgasd, még ha suttogó személy panaszkodik is, hogy kötelessége a szólás. Dehogy kötelessége! Méregbe mártott titkokkal, mellyel még barátok közé is éket ver a pletykálás! Ti, akik felelősnek tartjátok magatokat értük, menjetek, szabaduljatok meg a terhetektől, de az Istentől rendelt úton. Menj, fedd meg őt négyszemközt. Ha nem hallgat rád, vigyél magaddal egy vagy két másik személyt, s fedd meg előttük. Ha ez sem használ, mondd meg a gyülekezetnek. A hitetleneknek pedig, bárkiről is legyen szó, egy árva szót se szólj az ügyről. Csak utoljára közöljük a közösséggel. Ne kürtöljétek szét az esetet hitünk ellenségeinek. Nekik nincs joguk beavatkozni a gyülekezet ügyeibe. Nehogy kiteregessük előttük Krisztus követőinek gyengeségeit és ballépéseit! – Bizonyságtételek, 2. kötet, 54. old. 
Február 11., szerda  -  Ugyanaz a helyzet, két különböző vélemény
Meg kell tanulnod úgy látni az elméddel, ahogy a szemeddel látsz. Neveld ítélőképességedet, hogy ne legyen gyenge és hatástalan. Imádkoznod kell vezetésért, és utadat teljes mértékben add át az Úrnak. Zárd be szívedet minden balgaság és bűn előtt, de nyisd ki a mennyei befolyás előtt. A lehető legjobban gyümölcsöztesd az idődet és lehetőségeidet, hogy arányos jellemre tehess szert. [...]

Nekünk őbenne kell teljesnek lennünk (lásd: Kol 2:10). „Azért amiképpen vettétek a Krisztus Jézust, az Urat, akképpen járjatok őbenne.” (Kol 2:6) Ez azt jelenti, hogy tanulmányoznod kell a Megváltó életét. Sokkal komolyabban kell tanulmányoznod, mint a világi tudományokat, mivel az örök értékek jóval fontosabban, mint a mulandó, földi elfoglaltságok. Ha értékeled az örök dolgok szentségét és értékét, legélesebb gondolataidat, legjobb erőforrásaidat fekteted az örök sorsoddal kapcsolatos kérdések megoldásába, mivel minden más érdek jelentéktelenné válik. 

Előtted van a példakép: Jézus Krisztus. Járj az Ő lábnyomán, és felkészít arra, hogy elfoglald azt a helyet, amelyet kijelölt a számodra. [...] Ne tekintsd magad szolgának, mivel te Isten fia vagy. – Isten fiai és leányai, 283. old.

G. testvér független gondolkodásával és nézeteivel dicsekszik, miközben megszenteletlen életével elzárja az utat a bűnösök elől. Azzal, hogy szembeszegül a munkának, az Úr szolgái személyében vakon harcol Krisztus ellen, miközben téves nézetei vannak az igazi függetlenség felől. A függetlenség nem csökönyösség, bár gyakran összetévesztik azzal. Amikor G. testvér valamilyen véleményt fogalmaz meg, miután meglehetős önbizalommal és hírveréssel adott hangot annak családjában vagy a gyülekezetben, hajlamos úgy feltüntetni, mintha neki lenne igaza azáltal, hogy minden elképzelhető érvet fölvonultatott mellette. Ezzel a csökönyösségével veszélyben forog, súlyos veszedelemben, behunyja szemét, és erőszakot követ el lelkiismerete ellen, mert az ellenség kísértése erősen támadja. Nehezére esik föladni büszke vélekedését, a világosság és annak ellenére is, hogy elég bizonyíték áll rendelkezésére meggyőződni arról, hogy egyáltalán kész-e erre. Úgy véli, ha elismerné: nem volt igaza, szégyent hozna éleslátására. 

G. testvér! Súlyos veszély fenyeget, mert elveszítheted az üdvösségedet. Egyre csak te akarsz az első lenni. Mélyen megaláz, ha azt gondolod, hogy mellőznek. Boldogtalan ember vagy. Akkor sem leszel boldog, ha elhagyod Isten népét, ha egyenes szavaktól és tettektől megbotránkozol, mint sokan régen a Krisztus követői közül is megbotránkoztak, mert a kijelentett igazág az eleven húsukba vágott. Ott sem leszel boldog, mert oda is magaddal viszed jellemedet. Nincs rendben a lelked, magad okozol bajt magadnak. A természeted az ellenséged. Bárhová mégy, boldogtalanságod terhét magaddal viszed. Holott tiszteletreméltó dolog bevallani a tévedést azon melegében, amint fölismerjük. 

Sok olyan ügy van az Isten munkájával kapcsolatosan, amiben hibát fedezel föl, mert ez adódik a természetedből. Mivel a világosság ellen fordultál, amit az Atya ki is jelentett felőled, ezért gyors ütemben elveszíted ítélőképességedet, s készségesebben találsz hibát, mint valaha tetted. Egy kényúr magabiztosságával hangoztatod nézeteidet. Ha valaki kérdőre vonja véleményedet, azt személyes támadásként éled meg. Az igazi, emelkedett függetlenség sosem tartja megalázónak, hogy kikérje a tapasztaltak és bölcsek véleményét, hanem tisztelettel bánik mások tanácsával. – Bizonyságtételek, 4. kötet, 239–240. old.

Február 12., csütörtök  -  Légy őszinte!
„Izrael maradéka nem cselekszik hamisságot, nem szól hazugságot, és nem találtatik szájában álnokságnak nyelve, hanem legelésznek és lenyugosznak, és nem lesz, aki felrettentse őket.” (Sof 3:13)

A hazug szó utálatos Isten előtt. Az Úr kijelentette, hogy a szent városba nem jut be „semmi tisztátalan, sem aki utálatosságot és hazugságot cselekszik” (Jel 21:27). Az igazság kimondását ne támogassuk könnyelmű és tétovázó magatartással. Az igazság váljon életünk részévé. A hit bukását jelenti, ha komolytalansággal kezeljük az igazságot, és saját önző terveink szerint áltatjuk magunkat. [...] Aki igazságtalanságot szól, olcsón bocsátja áruba lelkét. Hazugságai látszólag hasznot hoznak válságos időkben, s azt a látszatot kelthetik, hogy jól mennek az üzleti ügyei, amit azonban tisztességes munkával nem érne el; végül azonban olyan helyzetbe kerül, hogy már senkiben sem bízhat. Mivel csaló, nem bízik mások szavában. 

Senki sem dicsekedhet saját becsületességével, mert ha nem győzött, nem is tudja, mit jelent a becsületesség. Senki sem tudhatja, milyen ereje van a becsületességnek és őszinteségnek, míg nem megy át a kísértés tűzpróbáján, hogy kétes módszerekkel szerezzen javakat. 

Akinek szívét Istentől származó szeretet töltötte be, nem engedi meg, hogy a tisztességtelenség és öndicséret helyet találjon az életében. Aki Lélektől született újjá, felfedezi mindennapi életében Krisztust. Ez a testvér helyesen viselkedik. Nem követ el álnok, ravasz és rejtelmes dolgokat. A jó gyümölcsök tesznek bizonyságot szívének állapotáról. – My Life Today, 331. old.  

Bizonyságtételek, 4. kötet, 195. old.

